Kgalagadi-vredespark - Wikipedia
(Aangestuur vanaf Kalahari Gemsbok Nasionale Park)
Versamelvoëls se neste in ou bome
Land Suid-Afrika en Botswana
Naaste dorp Upington
Koördinate: 25°46′0″S 20°23′0″O﻿ / ﻿25.76667°S 20.38333°O﻿ / -25.76667; 20.38333Koördinate: 25°46′0″S 20°23′0″O﻿ / ﻿25.76667°S 20.38333°O﻿ / -25.76667; 20.38333
Oppervlak 38 000 ha
Openingsjaar 31 Julie 1931 (Kalahari Gemsbok Park)
12 Mei 2000 (Kgalagadi-vredespark)
Bestuursliggaam SANParke en
Botswana Wildlife and National Parks
Twee Rivierenkamp in Kgalagadi.
Rooi Kalahariduine in die Kgalagadi-vredespark
'n Gemsbok staan in 'n droë rivierloop
Kgalagadi-vredespark is 'n uitgestrekte wildernis- en bewaringsarea in Suider-Afrika. Kgalagadi beteken plek van dors. Die park lê grotendeels in die suidelike Kalahariwoestyn. Die landskap bestaan uit rooi sandduine, yl plantegroei, hier-en-daar 'n boom, en die droë rivierbeddings van die Nossob- en Auobriviere. Die riviere vloei volgens oorlewering slegs eenkeer in 'n eeu. Water vloei egter ondergronds en verskaf lewe aan gras en kameeldoringbome wat in die rivierbeddings gedy. Die rivier mag gering vloei na groot donderstorms, terwyl die wild feesvier en na die rivierlopies stroom om hulle ewige dors te les.
Die park omsoom die grens tussen Suid-Afrika en Botswana en bestaan uit twee aangrensende nasionale parke:
Kalahari Gemsbok Nasionale Park in Suid-Afrika
Gemsbok Nasionale Park in Botswana
Die totale oppervlak van die park is 38 000 km². Ongeveer driekwart van die park lê in Botswana en 'n kwart in Suid-Afrika. Die hoofkamp van die wildtuin is by Twee Rivieren 26°28′20.6″S 20°36′41″O﻿ / ﻿26.472389°S 20.61139°O﻿ / -26.472389; 20.61139, ongeveer 270 km van Upington en 950 km per pad vanaf Pretoria.
Wildlewe[wysig | wysig bron]
Die park het 'n volop verskeidenheid natuurlewe. Dis die tuiste van groot soogdierpredatore, soos die swartmaanhaar Kalaharileeus, jagluiperds, luiperds, en hiënas. Troppe plantvreters soos blouwildebeeste, springbokke, elande, en rooihartbeeste woon en trek in die park rond na gelang van die seisoen, en verskaf daarmee genoeg voedsel aan die vleiseters. Meer as 200 verskillende spesies voëls kan in die park waargeneem word, onder andere aasvoëls, arende en sekretarisvoëls.
Die weer in die Kalahari kan uiterstes bereik. Januarie is midde-somer in Suider-Afrika en die dagtemperatuur oorskry gemaklik 40 °C (104 °F). Winternagte kan bitterkoud word met temperature benede vriespunt. Ekstreme temperature van –11 °C en op tot 45 °C is al aangeteken. Reënneerslae is baie skaars in hierdie woestyngebied.
Daar is slegs drie tradisionele ruskamp-lodges vir toeriste. Hulle is voldiens lodges en sluit bv. lugreëling, winkels en swembaddens in. Dan is daar ses wilderniskampe in die park, hulle verskaf slegs skuiling en vars water; besoekers moet hulle eie voedsel, drinkwater en vuurmaakhout verskaf.
Die Kalahari Gemsbok Nasionale Park in Suid Afrika is op 31 Julie 1931 gevestig, om migrerende wild, veral gemsbokke, teen wilddiefstal, te beskerm. In 1948 is daar 'n informele, mondelinge ooreenkoms tussen die Betualandse Protektoraat en die Unie van Suid-Afrika gemaak om 'n aaneenlopende bewaringsgebied te skep.
Die Suid-Afrikaanse Nasionale Parkeraad (SANPARKE) en die Departement van Wildlewe & Nasionale Parke van Botswana het in Junie 1992 'n bestuurskommitee gestig om die parke te bestuur as 'n ekologiese eenheid. 'n Bestuursplan is opgestel, aangepas en in 1997 goedgekeur. Die partye deel gelykop aan die parke se ingangsfooie. Op 7 April 1999 het Suid Afrika & Botswana 'n historiese bilaterale ooreenkoms geteken waarin hulle beloof om die Gemsbok Nasionale Park (Botswana) en die Gemsbok Nasionale Park (Suid-Afrika) as 'n enkele ekologiese eenheid te bestuur. Alhoewel die grens tussen die parke, 'n internasionale grens is, is daar nie fisiese heinings nie. Op 12 Mei 2000, loods Presidente Festus Mogae (Botswana) en Thabo Mbeki (Suid-Afrika) die eerste vredespark, die Kgalagadi Oorgrens Park.
Wikimedia Commons het meer media in die kategorie Kgalagadi-vredespark.
Kgalagadi-vredespark op Sanparke se webblad
Kaart van die park
Departement van Omgewingssake en Toerisme se webblad
Foto's en Safarigids vir die Kgalagadi-vredespark
!Xaus Lodge – besit en bedryf deur die Khomani San- en Mier-gemeenskappe
Suid-Afrikaanse Nasionale Parke
Addo-olifant • Agulhas • ǀAi-ǀAis/Richtersveld • Augrabies • Bergkwagga • Bontebok • Golden Gate Hoogland • Kamdeboo • Karoo • Kgalagadi • Kruger • Mapungubwe • Marakele • Mokala • Namakwa • Pilanesberg • Royal Natal • Tafelberg • Tankwa Karoo • Tsitsikamma • Tuinroete • Weskus
Ontsluit van "https://af.wikipedia.org/w/index.php?title=Kgalagadi-vredespark&oldid=1665213"
Nasionale parke van Suid-Afrika
Die bladsy is laas op 22 April 2018 om 13:32 bygewerk.